Ruokolahdella tapetuiksi arvellut sudet ovat poliisin saamien vihjeiden mukaan osoittautumassa koiriksi, jotka ovat kaiken lisäksi edelleen hengissä.

Etelä-Karjalan poliisi pyysi yleisövihjeitä kahdesta Saimaan Lintusaaren, Härskiänsaaren ja Äitsaaren ympäristössä liikkuneesta eläimestä. Eläimistä oli tehty suurpetohavaintojen internet-sivustolle ilmoitus susina.

Havainto oli tehty loppiaisena puolilta päivin ja havainnon tekijä oli tulkinnut näkemänsä eläimet susiksi. Havainto oli tehty noin puolen kilometrin päässä eläimistä. Koska eläimistä ei tämän jälkeen näkynyt merkkiäkään, susien epäiltiin tulleen tapetuiksi.

Uusi havaintovihje: eläimet olivat koiria

Poliisi sai myöhemmin uuden vihjeen samalla alueella loppiaisena pilkkimässä olleelta henkilöltä. Pilkkijä oli havainnut kahden isokokoisen koiran liikkuneen alueella, josta myös ensimmäinen havainto oli tehty. Toinen koirista oli tämän havainnoitsijan mukaan musta ja sileäkarvainen ja toinen pitkäkarvaisempi.

Havainnoitsija oli nähnyt myös ensimmäisen havainnon tekijän, joka oli liikkunut moottorikelkalla pienikokoinen koira mukanaan.

Myöhemmin ensimmäinen havainnontekijä kertoikin poliisille, että hän ei voinut olla varma eläimistä, koska näki ne kaukaa.

Poliisi katsoo nyt selvittäneensä, että Ruokolahdella havaitut eläimet ovat olleet koiria. Koska esille ei ole tullut muitakaan syitä epäillä, että eläimiä ylipäätään olisi tapettu kyseisellä alueella, poliisi ei ryhdy jatkotoimiin asiassa.